## La sèptima edició de ‘Les Arts és Flamenc’ comptarà amb les noves promeses i les grans estreles del ‘cante jondo’

*** Amb la *soulería* de Pitingo, l’art d’Argentina, l’encís d’Ángeles Toledano i la puresa de Juana la del Pipa i Ismael de la Rosa ‘El Bola’
* L’Auditori i el Teatre Martín i Soler tornen a ser la seu d’este cicle, que ja s’ha convertit en un referent per als amants del gènere**

El Palau de les Arts Reina Sofia reunix en la seua temporada 2025-2026 les noves promeses i a les grans estreles del *cante jondo* en la sèptima edició del cicle ‘Les Arts és Flamenc’, convertit ja en un dels imprescindibles del coliseu valencià en la seua aposta per una programació oberta per a tots els públics.

La *soulería* del genial Pitingo, el retorn a les seues arrels d’Argentina, la fascinant dualitat entre tradició i modernitat d’Ángeles Toledano, l’essència del *cante* de Jerez de Juana la del Pipa i el tribut al llegat de les grans nissagues amb Ismael de la Rosa, ‘El Bola’, prometen cinc vetlades ineludibles per als amants de l’expressió artística espanyola per antonomàsia.

‘Les Arts és Flamenco’ arranca el 8 de novembre en l’Auditori amb un dels artistes que ha transcendit el gènere per a convertir-se en referent ineludible de la música espanyola actualment: Pitingo.

Des de la seua irrupció amb *Soulería*, Pitingo va provocar una revolució en el panorama musical amb un estil únic i inconfusible que celebra les arrels, el mestissatge i els diferents sons del món amb una insòlita fusió entre el pop, el flamenc, el *soul* i el *gospel*. 20 anys després, l’artista de Huelva arriba a Les Arts per a celebrar dos dècades de sensacional carrera amb els seus més grans èxits.

El 4 de desembre, el Teatre Martín i Soler rep la jove Ángeles Toledano, una de les veus més prometedores i fascinants del panorama, en la qual confluïxen present, passat i futur del flamenc.

Juntament amb Benito Bernal a la guitarra, Manu Maseado en la percussió i l’acompanyament de cor i palmes de Belén Vega i Sara Corea, l’artista de Jaén presenta el seu aclamat *Sangre Sucia*, un àlbum que reinventa la tradició per a connectar els diferents palos del flamenc amb les noves generacions.

Després del seu celebrat recital en 2021, torna a Les Arts Argentina, una de les artistes més internacionals i estimades del gènere. Dos vegades nominada als Grammy Llatins, la *cantaora* de Huelva és una de les veus més versàtils que, des del seu domini dels palos del flamenc, és capaç d’abordar, amb èxit, estils tan diversos com el so cubà, el tango, el fado o la salsa.

En la seua nova visita, el 26 de març de 2026, Argentina presenta el seu *Flamenco por cantaora*, un homenatge a les arrels del cant flamenc, als i les mestres que van obrir camí, un viatge profund i commovedor cap a l’essència del gènere, amb un ampli repertori que inclou cançons poc comunes, així com fandangos de Huelva, característics de la seua terra natal.

El Teatre Martín i Soler es rendix el 14 d’abril de 2026 davant l’art d’una de les més altes representants del flamenc racial, Juana la del Pipa, ‘la Tina Turner de la calle Nueva’. Reconeguda per la seua veu esgarrada i el seu estil pur i genuí, la menor de les filles de la Tia Juana la del Pipa és la justa hereva i successora del gran talent de sa mare.

Acompanyada a la guitarra per Pepe del Morao, amb Ángel Peña ‘Pirulo’ i Markito Carpio a les palmes, l’artista de Jerez promet una vetlada única per *siguiriyas*, fandangos i buleries per als amants del cante més autèntic.

Ismael de la Rosa ‘El Bola’ clausura el 29 de maig de 2026 ‘Les Arts és Flamenc’ en una sessió dedicada a una altra de les grans estirps del cante, els Fernández, família trianera d’una extensa tradició flamenca, des que el seu fundador i patriarca, Curro Fernández, la iniciara.

Destacat per la seua tècnica i càlida veu, ‘El Bola’ sobreïx com un dels jóvens *cantaors* més prometedors, amb actuacions ja als Estats Units i el Japó. El sevillà arriba a València i l’acompanya El Peli a la guitarra, Paco Vega en la percussió i Juan Roca amb la flauta i l’harmònica, en una actuació consagrada a la passió, emoció i a la verdadera tradició.

Fecha: 14/08/2025